PREB พุ่งแรง 4 วันติด บวกต่อกว่า 3% โบรกฯ เชียร์ซื้อเก็งกำไร ให้เป้า 18 บ./หุ้น
PREB พุ่งแรง 4 วันติด บวกต่อกว่า 3% โบรกฯ เชียร์ซื้อเก็งกำไร ให้เป้า 18 บ./หุ้น ล่าสุด ณ เวลา 15.12 น. ราคาอยู่ที่ระดับ 15.40 บาท บวก 0.50 บาท หรือ 3.36% สูงสุด 15.50 บาท ต่ำสุด 14.90 บาท ด้วยมูลค่าซื้อขาย 121.87 ล้านบาท
18 ก.ย. 2560

ผู้สื่อข่าวรายงานว่าราคาหุ้นบริษัท พรีบิลท์ จำกัด (มหาชน) หรือ PREB ล่าสุด ณ เวลา 15.12 น. อยู่ที่ระดับ 15.40 บาท บวก 0.50 บาท หรือ 3.36% สูงสุด 15.50 บาท ต่ำสุด 14.90 บาท ด้วยมูลค่าซื้อขาย 121.87 ล้านบาท ขณะที่ดัชนีตลาดหุ้นไทยโดยรวมบวก 0.79% ขณะที่ ราคาหุ้น PREB ปรับตัวขึ้นติดต่อกันเป็นวันที่ 4 นับตั้งแต่ราคาอยู่ที่ระดับ 14.60 บาท เมื่อวันที่ 19 ก.ย.60

ด้าน บล.ดีบีเอสฯ แนะนำ “ซื้อเก็งกำไร” ราคาเป้าหมาย 18 บาท/หุ้น ปันผลระหว่างกาลถึง 1.00 บาทต่อหุ้น ผลตอบแทนยังสูง สัปดาห์ก่อนบริษัทประกาศจ่ายปันผลระหว่างกาลเป็นเงินสดถึง 1.00 บาท XD 27 ก.ย.60 และจ่ายปันผล 12 ต.ค.60 สอดคล้องกับที่เราคาดไว้ เราเห็นว่าเป็นเงินปันผลที่เกิดจากกำไรในการขายบริษัทย่อย Built Land ออกไปให้กับผู้บริหารเดิมของบริษัท ราคาหุ้นวันศุกร์ตอบรับปรับขึ้น 2%
โดยผลกระทบ คือ ราคาหุ้นปรับขึ้นทยอยเก็งกำไรมาก่อนหน้านี้แล้ว แต่เนื่องจากปันผลที่สูงถึง 1.00 บาท คิดเป็นอัตราผลตอบแทนปันผลจากราคาปิดล่าสุดที่ 6.7% ก็ยังถือว่าสูง จึงอาจมีการเก็งกำไรรับปันผลต่อ โดยวันขึ้น XD ก็ถือว่าไม่ไกลจากวันนี้แล้วคือช่วงปลายเดือนนี้ และเราเห็นว่าหากเปรียบเทียบกับทางเลือกที่นักลงทุนสนใจการซื้อหุ้น CSL เพื่อไปทำเทนเดอร์ ออฟเฟอร์ให้กับ ADVANC ที่ราคา 7.80 บาท กับซื้อหุ้น PREB แล้วรอรับปันผลระหว่างกาลสูงนั้น
ทั้งนี้ วิธีหลังดูน่าสนใจกว่า เพราะวิธีแรกนั้น จะต้องมีการเข้าไปสำรวจสินทรัพย์ (Due Diligence) ว่ามูลค่าควรจะเป็น 7.80 บาทหรือไม่ ซึ่งถือว่ามีความเสี่ยง และระยะเวลาสำรวจเสร็จคือ ประมาณกลาง ต.ค.60 อีกทั้งยังต้องใช้เวลาจัดประชุมกรรมการหรือผู้ถือหุ้นตามความจำเป็น เวลาก็จะทอดยาวไปได้อีก ส่วนต่างราคาหุ้นกับราคาเทนเดอร์ฯ ก็เป็นเพียง 0.15 บาทเท่านั้น หรือ 2% ขณะที่การจ่ายปันผลของ PREB ให้อัตราผลตอบแทนที่สูงกว่ามากและจะจ่ายแน่นอนแล้วคือ 12 ต.ค.60
ขณะที่ คำแนะนำ คือ หากให้อัตราผลตอบแทนปันผลของ PREB เหลือ 5%-5.5% ที่ว่าถือว่าน่าสนใจน้อยลง ราคาหุ้นจะต้องเพิ่มขึ้นเป็น 18.18-20.00 บาท ก็จะยังมีส่วนเพิ่มจากราคาปิดได้อีก 20%-34% ในที่นี้เรากำหนดให้เป็นราคาพื้นฐานไว้ที่ 18.00 บาทก่อน แต่ในกรณีที่ PREB ไม่มี Built Land แล้วก็จะขาดรายได้คอนโดมิเนียม มีแต่รายได้จากการรับเหมาก่อสร้าง กำไรก็จะมีโอกาสที่จะลดลง
ดังนั้นจึงแนะนำเพียงซื้อเก็งกำไรระยะสั้นรับปันผลพิเศษในครั้งนี้ แต่ไม่จำเป็นต้องรอรับปันผล เพราะจะมีภาษีหัก ณ ที่จ่าย 10% แต่หากราคาหุ้นปรับตัวขึ้น จนมีอัตราผลตอบแทนที่น่าพอใจก็จะสามารถขายทำกำไรได้ก่อนวัน XD ซี่งจะได้รับยกเว้นภาษีส่วนต่างราคา (Capital Gain) ตามเกณฑ์ และหลบหลีกว่าวัน XD ราคาหุ้นจะปรับลงใกล้หรือเท่ากับเงินปันผลที่จ่าย
 